Jean François Schmit-Brück

De Jean François Schmit,Den 28. Juni 1777 gedeeft an als Joannes Franciscus Schmidt am Dafregëster opgeschriwwen. (Dafregëster Luxemburg-Notre Dame 1749-1778. – Cf. Luxroots.com: Schmidt 1777). alias Schmit-Brück, gebuer de 27. Juni 1777 an der Stad Lëtzebuerg, an do gestuerwen den 19. Dezember 1855, war e lëtzebuergesche Buchhändler, Pabeierfabrikant, Buchdrécker a Politiker.Neyen 1861, S. 120-123.Rupprecht 1932, S. 282.

 Beamten an der Domänen- an Enregistrementsverwaltung 

De Jean François Schmit war de Jong vum Nottär Jean Pierre Schmidt an der Susanne Marguerite Vallet.Luxroots ; Dafregëster Luxemburg-Notre Dame 1749-1778.

De Jean François Schmit, dee virdru beim Militär war, ass 1801 als Surnuméraire bei der Domänen- an Enregistrementsverwaltung agetrueden.

 Drécker a Fabrikant 

Den 20. Mäerz 1802 huet hie sech an der Stad mat senger klenger Kusin, der Marguerite Schmid (och nach Schmidt oder Schmit geschriwwen), de 6. August 1771 am Gronn gebuer, bestuet.Luxroots.com. – Stad Lëtzebuerg, Stierfregëster 1855, Nr. 387. mat där hie fënnef Kanner hat. D'Fra war d'Wittfra vum Drécker a Libraire Petrus (Pierre) Bruch (alias Brück), mat deem si sech am September 1790 am Gronn bestuet hat an deen den 23. Mäerz 1799 an der Stad gestuerwen ass. Vun hirem éischte Mann hat si fënnef Kanner krut,Luxroots.com. vun deenen der nach dräi gelieft hunn, wéi si sech fir d'zweet bestuet huet.Neyen 1861, S. 120. – Déi dräi Kanner waren: d'Margaritha Brück (1792), d'Anna Margaritha Brück (1793) an de Pierre André Brück (1796). Déi verstuerwe Kanner waren d'Catharina Brück (17.06.1795 Lëtzebuerg Stad - ?) an de François Joseph Brück (6.9.1798 Lëtzebuerg Stad - 7.1.1800 ibid.). De Jean François Schmit huet seng Plaz beim Enregistrement opgi fir d'Drécker- a Buchhändlergeschäft gradewéi d'PabeiermillenSt.-Margarethen Pabeiermillen vum Verstuerwene Pierre Brück ze féieren. Hien huet deem säin Numm bei säin eegenen derbäigesat an huet vun elo un mat "Schmit-Brück" firméiert.Neyen 1861, S. 120.Grégoire, P., 1964. Drucker, Gazettisten und Zensoren. Bd. 1. Luxemburg, St.-Paulus-Druckerei, S. 69.

D'Dréckerei war an der häiteger Paschtoueschgaass.Rupprecht 1932, S. 263 a S. 280-281. Vun 1820 un huet de Schmit-Brück sech "Imprimeur des États du Grand-Duché de Luxembourg" nennen duerfen. No sengem Doud huet säi Stéifenkel Pierre Brück d'Imprimerie weidergefouert.

 Conseiller a Schäffen an der Stad 

De Schmit war Member vum Stater Gemengerot. Eng éischt Nominatioun als Conseiller krut hien am September 1804, dono am Oktober 1817, dann am Mäerz 1824. Den 1. Januar 1833 gouf hie Schäffe vun der Stad Lëtzebuerg. Bei de Gemengewale vum 10. November 1843 war hie stëmmegläich mat dem laangjärege Buergermeeschter François Scheffer, deen deemools 77 Joer al war, an zu Gonschte vum Schmit-Brück op säi Mandat verzicht huet.Wirion, L., 1951. Les familles Scheffer et Seyler. Biographie nationale du Pays de Luxembourg, fasc. 3, p. 149. De 15. Dezember 1843 krut de Schmit doropshin seng Nominatioun als Member vum neie Stater Gemengerot.

 Member vun der Biergermiliz 

Am Februar 1815 gouf de Schmit-Brück "Oberleutnant" (premier-lieutenant) an der Biergermiliz vun der Stad Lëtzebuerg.

Am Abrëll 1828 gouf hie "premier capitaine" an de "Communal-Garden" (gardes communales). Am Mee 1831 huet hien awer vun deem Posten demissionéiert.

 Member vun der Assemblée des États 

De Jean François Schmit-Brück,"échevin et fabricant à Luxembourg", war ee vun den Notabelen, déi den 30. Oktober 1841 eng Nominatioun als Member vun der kuerz virdru konstituéierter Assemblée des ÉtatsMémorial 1841, N° 51, p. 425-448 (Ordonnance royale grand-ducale, du 12 octobre1841, portant constitution d'États pour le Grand-Duché de Luxembourg). kruten. Do huet hie vun 1842 bis 1848 de Kanton Lëtzebuerg vertrueden.Mémorial 1841, N° 51, p. 450-452 (Ordonnance royale grand-ducale du 30 octobre 1841, portant nomination des membres des Etats.Als, N. & R.L. Philippart, 1994. La Chambre des Députés : histoire et lieux de travail. Luxembourg, S. 528/529.

 Gielchen 

Duerch den Arrêté royal grand-ducal vum 23. Juni 1843 krut de Schmit-Brück eng Dekoratioun am hollännesche Léiwenuerden (Orde van de Nederlandse Leeuw).

 Literatur 

Neyen, A., 1861. Biographie Luxembourgeoise. Histoire des hommes distingués originaires de ce pays considéré à l'époque de sa plus grande étendue ou qui se sont rendus remarquables pendant le séjour qu'ils y ont fait. Tome 2. Luxembourg, P. Bruck, 340+152+ 24 p. 
Rupprecht, A., 1932. Logements militaires à Luxembourg pendant la période de 1794 à 1814 : aperçu historique sur les anciennes rues et maisons de la ville haute. Imprimerie Saint-Paul, Luxembourg, 427 p. (Extraits de la revue "Ons Hémecht" années 1917-1928).

Kategorie:Gebuer 1777
Kategorie:Gestuerwen 1855
Kategorie:Lëtzebuergesch Drécker
Kategorie:Lëtzebuergesch Industrieller
Kategorie:Lëtzebuergesch Deputéiert